Document ID: 32006R1664

KOMMISSIONENS FORORDNING (EF) Nr. 1664/2006
af 6. november 2006
om ændring af forordning (EF) nr. 2074/2005 for så vidt angår gennemførelsesbestemmelser vedrørende visse animalske produkter bestemt til konsum og om ophævelse af visse gennemførelsesbestemmelser
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (1), særlig artikel 9 og 11,
under henvisning til Europa-Parlamentets og Rådets forordning (EF) nr. 854/2004 af 29. april 2004 om særlige bestemmelser for tilrettelæggelsen af den offentlige kontrol af animalske produkter til konsum (2), særlig artikel 16,
under henvisning til Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (3), særlig artikel 11, stk. 4, og
ud fra følgende betragtninger:
(1)
Ved Kommissionens forordning (EF) nr. 2074/2005 (4) er der fastsat gennemførelsesbestemmelser til forordning (EF) nr. 853/2004, (EF) nr. 854/2004 og (EF) nr. 882/2004.
(2)
I bilag VI til forordning (EF) nr. 2074/2005 er der fastsat modeller til sundhedscertifikater til brug ved import af animalske produkter til konsum. Certifikaterne er blevet udformet, så de stemmer overens med ekspertsystemet Traces, som Kommissionen har udviklet til at følge alle flytninger af dyr og animalske produkter inden for EU og fra tredjelande. Enkeltheder vedrørende beskrivelsen af varerne er for nylig blevet opdateret. De eksisterende modeller til sundhedscertifikater bør derfor ændres i overensstemmelse hermed.
(3)
Ved Europa-Parlamentets og Rådets forordning (EF) nr. 852/2004 (5) og (EF) nr. 853/2004 er der fastsat bestemmelser om fremstilling af fiskevarer, levende toskallede bløddyr og honning til konsum. Der bør i forordning (EF) nr. 2074/2005 fastsættes særlige krav, herunder modeller til sundhedscertifikater, i forbindelse med import af sådanne produkter fra tredjelande. Eksisterende beslutninger om importcertifikater bør derfor ophæves efter et tidsrum, der giver tredjelande mulighed for at tilpasse deres lovgivning.
(4)
Der bør endvidere ske en forenkling af proceduren for udstedelse af certifikater vedrørende fiskevarer og levende toskallede bløddyr, og for så vidt angår sendinger til konsum bør der foretages en inkorporering af de bestemmelser om udstedelse af dyresundhedscertifikater, der er fastsat i Kommissionens beslutning 2003/804/EF af 14. november 2003 om dyresundhedsbetingelser og udstedelse af sundhedscertifikat ved import af bløddyr samt æg og mælke herfra til yderligere vækst, opfedning, genudlægning eller konsum (6) og Kommissionens beslutning 2003/858/EF af 21. november 2003 om dyresundhedsbetingelser og udstedelse af sundhedscertifikat ved import af levende fisk samt æg og mælke herfra til opdræt og levende akvakulturfisk og -fiskevarer til konsum (7).
(5)
I henhold til artikel 11, stk. 4, i forordning (EF) nr. 882/2004 bør der fastsættes metoder til analyser og prøver af mælk og mælkebaserede produkter. I den forbindelse har EF-referencelaboratoriet opstillet en liste over opdaterede referencemetoder, som blev godkendt af de nationale referencelaboratorier på deres møde i 2005. Det er derfor nødvendigt, at forordning (EF) nr. 2074/2005 indeholder den seneste godkendte liste over referencemetoder til analyser og prøver, der skal anvendes til at overvåge, om kravene i forordning (EF) nr. 882/2004 overholdes. Kommissionens beslutning 91/180/EØF af 14. februar 1991 om visse analyse- og prøvemetoder for rå mælk og varmebehandlet mælk (8) bør derfor ophæves. Medlemsstaterne bør have en vis frist til at overholde de nye metoder.
(6)
Ved forordning (EF) nr. 2074/2005 er der fastsat analysemetoder for påvisning af indholdet af paralytisk skaldyrsgift (PSP) i bløddyrs spiselige dele (hele kroppen eller enhver spiselig del heraf). Den såkaldte Lawrence-metode, der er offentliggjort i AOAC Official Method 2005.06 (Paralytic Shellfish Poisoning Toxins in Shellfish), bør betragtes som en alternativ metode til påvisning af PSP i toskallede bløddyr. Anvendelsen heraf bør tages op til revision på grundlag af det analysearbejde, der for øjeblikket gennemføres af EF-referencelaboratoriet for marine biotoksiner.
(7)
Forordning (EF) nr. 2074/2005 bør derfor ændres i overensstemmelse hermed.
(8)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
I forordning (EF) nr. 2074/2005 foretages følgende ændringer:
1)
Artikel 6 affattes således:
»Artikel 6
Gennemførelsesbestemmelser til forordning (EF) nr. 853/2004 om modeller til sundhedscertifikater for visse animalske produkter
I bilag VI til nærværende forordning fastsættes modellerne til sundhedscertifikater ved import af de animalske produkter, der er anført i samme bilag, jf. artikel 6, stk. 1, litra d), i forordning (EF) nr. 853/2004.«
2)
Følgende indsættes som artikel 6a:
»Artikel 6a
Analysemetoder for rå mælk og varmebehandlet mælk
De analysemetoder, der er fastsat i bilag VIa til nærværende forordning, anvendes af de kompetente myndigheder og, hvis det er relevant, af fødevarevirksomhedsledere til at kontrollere, om de grænseværdier, der er fastsat i afsnit IX, kapitel I, del III, i bilag III til forordning (EF) nr. 853/2004, er overholdt, og til at sikre, at mejeriprodukter på korrekt vis underkastes en pasteuriseringsproces som omhandlet i afsnit IX, kapitel II, del II, i bilag III til forordning (EF) nr. 853/2004.«
3)
Bilag III ændres som anført i bilag I til nærværende forordning.
4)
Bilag VI ændres som anført i bilag II til nærværende forordning.
5)
Som bilag VIa indsættes teksten i bilag III til nærværende forordning.
Artikel 2
Beslutningerne anført i bilag IV ophæves med virkning fra den 1. maj 2007.
Artikel 3
Denne forordning træder i kraft på syvendedagen efter offentliggørelsen i Den Europæiske Unions Tidende.
Bilag III anvendes senest seks måneder efter ikrafttrædelsen.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. november 2006.

Labels: 7
0
3
17